Her er dommen

De to brødre på 20 og 23 år, som er en del af en herboende kroatisk familie, fik 15 års fængsel og udvises af Danmark for at have begået 24 hjemmerøverier.

Deres forældre fik 12 års fængsel og udvises af Danmark for at have været med til at planlægge hjemmerøverierne og få del i udbyttet.

En dansk ret har aldrig før stået over for et sagskompleks med så mange hjemmerøverier. Og straffen er historisk høj.

Retten lagde især vægt på, at gerningsmændene var gået efter ældre og svage borgere, som de udøvede vold mod og i flere tilfælde efterlod bagbundet og frihedsberøvet i flere timer.

Udover hjemmerøverierne blev de fire medlemmer af den kroatiske familie også dømt for en række indbrud fra 2015 til 2017, bedrageri og færdselsforhold.

Den yngste søn i familien på 19 år var også tiltalt i sagen. Han blev frikendt.

De tiltalte har under sagen nægtet sig skyldige, og alle fem ønsker at anke sagen til frifindelse.